## Pravilnik o mjerilima za dodjelu nagrada sportašima za sportska ostvarenja

### NN 46/2014 (11.4.2014.), Pravilnik o mjerilima za dodjelu nagrada sportašima za sportska ostvarenja

46 11.04.2014 Pravilnik o mjerilima za dodjelu nagrada sportašima za sportska ostvarenja

MINISTARSTVO ZNANOSTI, OBRAZOVANJA I SPORTA

869

Na temelju članka 7. stavka 2. Zakona o sportu (»Narodne novine«, broj 71/06, 124/10, 124/11, 86/12 i 94/13), a na prijedlog Hrvatskoga olimpijskog odbora, Hrvatskoga paraolimpijskog odbora i Hrvatskoga sportskog saveza gluhih, ministar znanosti, obrazovanja i sporta donosi

PRAVILNIK

O MJERILIMA ZA DODJELU NAGRADA SPORTAŠIMA ZA SPORTSKA OSTVARENJA

Članak 1.

Ovim pravilnikom utvrđuju se kriteriji za dodjelu novčanih nagrada sportašima za sportska ostvarenja, sportaši kojima se nagrada može dodijeliti, sportske udruge koje dodjeljuju nagrade, uvjeti i način dodjele nagrada te druga pitanja značajna za dodjelu nagrada.

Članak 2.

Nagrada za sportska ostvarenja dodjeljuje se sportašima pojedincima i članovima sportskih ekipa koji su ostvarili određeni sportski rezultat odnosno poredak na službenim međunarodnim natjecanjima kao znak priznanja za ostvarene sportske rezultate međunarodne vrijednosti.

Pravo na nagradu za sportska ostvarenja na temelju rezultata odnosno poretka ostvarenog na međunarodnom natjecanju ostvaruju sportaši koji su na to međunarodno natjecanje upućeni kao članovi nacionalne selekcije odgovarajućega nacionalnoga sportskog saveza odnosno kao članovi sportskoga kluba čiji nastup je odobren ili je u programu odgovarajućega nacionalnoga sportskog saveza.

Pravo na nagradu za sportska ostvarenja mogu dobiti sportaši u svim dobnim kategorijama (kadeti, juniori, seniori) u skladu s pravilima pripadajućega sporta.

Članak 3.

Nagrada za sportska ostvarenja iz članka 2. ovoga pravilnika ostvaruje se u sportovima čiji su nacionalni sportski savezi udruženi u Hrvatski olimpijski odbor ili Hrvatski paraolimpijski odbor ili Hrvatski sportski savez gluhih odnosno u kojima su sportaši ostvarili poredak ili rezultat na natjecanjima koja organizira taj nacionalni sportski savez ili su pod nadležnošću njegova međunarodnoga sportskog saveza.

Članak 4.

Nagrada za sportska ostvarenja u skladu s odredbama članka 2. i 3. ovoga pravilnika može se dodijeliti sportašu na temelju osvojene zlatne, srebrne ili brončane medalje odnosno na temelju osvojenoga prvog, drugog ili trećeg mjesta na službenim međunarodnim natjecanjima.

Hrvatski olimpijski odbor, Hrvatski paraolimpijski odbor i Hrvatski sportski savez gluhih svojim općim aktima određuju koja su to međunarodna natjecanja iz stavka 1. ovoga članka.

Članak 5.

Nagrada za sportska ostvarenja može se osim na međunarodnim natjecanjima iz članka 4. ovoga pravilnika ostvariti i za osvojeno prvo, drugo ili treće mjesto na službenome nacionalnom prvenstvu uz ispunjavanje uvjeta iz članka 3. ovoga pravilnika te pod uvjetom da je nastup sportaša ili ekipe na tom natjecanju odobrio pripadajući nacionalni sportski savez, kao i da su u određenome sportu, sportskoj grani ili sportskoj disciplini na nacionalnome prvenstvu nastupila najmanje tri natjecatelja iz dva različita kluba odnosno tri ekipe, para ili posade iz tri različita kluba.

Članak 6.

Iznimno od članka 4. i 5. ovoga pravilnika nagrada sportašima za sportska ostvarenja može se ostvariti i na temelju drugoga značajnog rezultata odnosno poretka na natjecanjima iz članka 4. i 5. ovoga pravilnika kada su oni značajni za razvoj sporta i promociju vrijednosti Republike Hrvatske, odnosno jedinica lokalne i područne (regionalne) samouprave.

U slučaju ostvarenja značajnoga sportskoga rezultata odnosno poretka za određeno područje lokalne i područne (regionalne) samouprave te za određenu sportsku udrugu, nagrada za sportska ostvarenja može se dodijeliti i za druga službena natjecanja na nacionalnoj, lokalnoj ili regionalnoj razini, u sustavu sportskih natjecanja nacionalnih sportskih saveza.

Članak 7.

Nagradu za sportsko ostvarenje prema odredbama ovoga pravilnika mogu dodijeliti pravne osobe iz sustava sporta Republike Hrvatske registrirane kao udruge: Hrvatski olimpijski odbor, Hrvatski paraolimpijski odbor, Hrvatski sportski savez gluhih, sportski savezi na razini gradova i županija, nacionalni sportski savezi, županijske i gradske sportske zajednice te sportski klubovi.

Udruge iz stavka 1. ovoga članka ne smiju isplaćivati nagrade iz sredstava Državnoga proračuna Republike Hrvatske namijenjenih za provedbu javnih potreba u sportu.

Članak 8.

Iznos novčane nagrade sportašima za sportska ostvarenja, kao i uvjete za njezino ostvarenje, utvrđuje pravna osoba iz članka 7. ovoga pravilnika koja nagradu i dodjeljuje, posebnim općim aktom ili odlukom, a u skladu s njezinim godišnjim proračunom.

Sredstva za isplatu nagrade sportašima za sportska ostvarenja osigurava u svome godišnjem proračunu pravna osoba iz članka 7. ovoga pravilnika koja nagradu dodjeljuje, a slijedom općeg akta odnosno odluke iz stavka 1. ovoga članka.

Članak 9.

Svaki sportski rezultat ili poredak za koji se dodjeljuje nagrada sportašima za sportska ostvarenja treba biti dokumentiran određenim pisanim dokazom.

Članak 10.

Novčana nagrada sportašima za sportska ostvarenja isplaćuje se na žiroračun primatelja nagrade u skladu s odredbama pozitivnih propisa o porezu na dohodak i drugim obveznim davanjima.

Članak 11.

O isplati novčane nagrade sportašima za sportska ostvarenja isplatitelj nagrade dužan je izdati ispravu i voditi evidenciju.

Članak 12.

Ovaj pravilnik stupa na snagu osmoga dana od dana objave u »Narodnim novinama«.

Klasa: 620-01/14-03/00054

Urbroj: 533-22-14-0003
Zagreb, 31. ožujka 2014.

Ministar
dr. sc. Željko Jovanović, v. r.

Pravilnik, NN 46/2014-869